10.000 nye smittetilfælde og en positivprocent på 4,8 procent. Alle coronarekorder er torsdag blevet slået. - Vi er højt oppe og har en høj positivprocent. Det reelle smittetal er højere. Man kan ikke bare sammenligne smittetallene, man skal også sammenligne positivprocenterne. Begge dele højere end nogensinde, siger Professor MSO ved Aalborg Universitet, Mads Albertsen. Mads Albertsen har siden coronapandemien begyndelse arbejdet med at gensekventere positive coronaprøver. Med data kan Mads og hans team både opspore smittekæder, mutationer og i visse tilfælde forudsige udviklingen af smitte. Og der er netop en ny mutation i omløb, som Mads Albertsen holder ekstra øje med: Omikron. De seneste tal er fra 12. december, hvor 20 procent af de positive coronaprøver var med Omikron-varianten. - Den fortsætter opad, men der er forskel på København og Nordjylland i hvor hurtigt, den stiger, siger han. Regionale forskelle for Omikron I København er smitten med Omikron væsentlig mere udbredt end i Nordjylland. Således viser tal fra Statens Serum Institut, at smitten med Omikron-varianten i Nordjylland er steget fra 55 tilfælde i uge 48 til 257 i uge 49. I samme periode har der været henholdsvis 15.341 smittede med Omikron-varianten i Hovedstadsområdet i uge 48 og 21.477 i uge 49. - Hvis vi er heldige, er restriktioner kommet tids nok i Nordjylland til, at vi kan holde det nede, siger Mads Albertsen. Men han er bekymret. - Det går stærkt. Men det er svært at sige, om det går for stærkt. Vi kan nemlig ikke estimere, hvornår det stopper. Det kan være, at de nuværende restriktioner tager trykket af. Savner planer Mads Albertsen har den seneste uge efterspurgt klare planer for, hvilke tiltag der skal iværksættes, hvornår de skal iværksættes og hvorfor. Statsminister Mette Frederiksen skriver torsdag eftermiddag på Facebook efter de seneste coronatal fra Statens Serum Institut, at ”nye tiltag bliver nødvendige”. Men tallene kommer ikke bag på Mads Albertsen. - Politikerne har ikke set, hvor hurtigt tingene kan gå. Myndighederne har sagt i flere uger, at det går hurtigt. Det er ikke nyt. Politikerne skal se høje smittetal, før de tager situationen alvorligt. Det er svært. Men det er ikke overraskende, at vi ser smittetallene stiger. Han henviser til SSI’s seneste risikovurdering, der ifølge professoren, taler sit eget tydelige sprog. - Det er politisk afvejning. Hvad vil man gøre og hvorfor? Mads Albertsen understreger, at han ikke kun er alarmist, og at der også mangler planer for, hvad der skal ske, når smitten falder. - Myndighederne har sagt i flere uger, at det går hurtigt. Det er ikke nyt.

Referat:
Professor MSO ved Aalborg Universitet Mads Albertsen er bekymret over høje smittetal og positivprocenter og mangler konkrete planer og handling.